《夜过黄茅峡宿峡口不寐》
清代·谢兰生

干篙拄滩行，十拄不失一。人顽讵如石，悍斗乃竟日。

船回沙嘴平，水转峡角出。黑暗支祁潭，深阻老蛟窟。

余力且支撑，触险肆奔突。熊熊望赤虬，远映路未失。

谁敢然温犀，照耀到水骨。荒洲暂停桡，风大水潏沕。

蹲夷拥孤裘，寒减心更栗。嗟哉掺舟人，尔劳我弗逸。

尔劳暂安眠，我劳何时毕。

作者简介：（1760—1831）清广东南海人，字佩士，又字澧浦。嘉庆七年进士。以亲老告归。博雅好古，工诗文、书画、篆刻，精鉴别。有《鸡肋草》、《常惺惺斋文集》等。